Predkladacia správa

Predkladaný materiál bol predmetom 183.rokovania vlády SR 17.10.2001. Na tomto rokovaní bola vznesená požiadavka ministra životného prostredia SR na prerušenie rokovania tohto materiálu a jeho opätovnú možnosť  posúdenia  zo strany Ministerstva životného prostredia SR. Vláda SR s touto požiadavkou súhlasila.
Pripomienky Ministerstva životného prostredia SR boli do materiálu zapracované a upravený návrh Zásad štátnej pôdnej politiky SR tiež zohľadňuje pripomienky vznesené na rokovaní PEM vlády SR z 8.10.2001.
 
V Slovenskej republike nebola doteraz jednoznačne deklarovaná štátna pôdna politika, ktorá by jasne vymedzovala zásady a priority štátu k pôde ako k prírodnému zdroju a národnému bohatstvu. Táto skutočnosť sa premietla i do Programového vyhlásenia vlády SR  ... „Začneme uvádzať do života dohovor o trvalo udržateľnom využívaní pôdy, vrátane jej štátnej ochrany v súlade s najmodernejšími svetovými trendmi“ a následne do Plánu práce vlády SR.
Je veľa dôležitých medzinárodných dokumentov zaoberajúcich sa pôdou. Zdôvodňujú význam  a funkcie pôdy a vyzývajú verejnosť, ale najmä štáty a ich vlády, aby ochraňovali a zveľaďovali tento pre človeka nepostrádateľný prírodný zdroj. Spomedzi najdôležitejších dokumentov treba spomenúť najmä Európsku chartu o pôde (1972), Svetovú chartu o pôde (1981), Svetovú pôdnu politiku (1982) a Agendu 21 (1992), ktoré opakovane upozorňujú na pretrvávanie nebezpečí z poškodzovania pôdy a zdôrazňujú stále aktuálnejšiu potrebu pre aktívnejší postup vlád pri ochrane a zveľaďovaní pôdy. 

Podľa dokumentov OSN a EÚ hneď v úvode  štátnej  pôdnej  politiky by sa malo prehlásiť, že pôda je spoločným bohatstvom občanov štátu, súčasne je pôdnym zdrojom Zeme a tým aj predmetom medzinárodného záujmu. Preto je treba pôdu všestranne chrániť  zabezpečením základnej  starostlivosti o jej kvalitu a kvantitu, a to zo  strany občanov i štátu, pretože starostlivosť o pôdu je prejavom vyspelosti štátu a kultúrnej úrovne jeho obyvateľstva. 
V kontexte so snahami Slovenska získať členstvo v Európskej únii boli podkladom pre predkladaný návrh najaktuálnejšie dokumenty odporúčané v tomto spoločenstve. Spomedzi nich má východiskové postavenie Odporúčanie Rady Európy R(92)8 monotematicky zamerané na ochranu pôdy a v súčasnosti pripravovaný Dokument o pôde (Soil Paper), ktorý je zameraný na politickú stratégiu ochrany pôdy. 
Predkladaný návrh zásad štátnej pôdnej politiky stručne a jednoznačne deklaruje odporúčanú prioritu štátu k pôde a stanovuje  zásady pre ochranu a využívanie pôdy. Návrh sa zaoberá výlučne odbornými a organizačnými otázkami v oblasti ochrany pôdy a správneho využívania pôdy. Neobsahuje politické iniciatívy riešenia vlastníckych vzťahov k pôde, trhu s pôdou ani ekonomické záujmy využívania pôd. Nadradený je environmentálny pohľad na pôdu. Plnenie zásad štátnej pôdnej politiky bude realizované prostredníctvom koncepčných, legislatívnych, administratívnych a ekonomických nástrojov. 

Návrh Zásad štátnej pôdnej politiky Slovenskej republiky bol predložený na verejné prerokovanie publikovaním v Roľníckych novinách a vystavením na internetovej stránke Ministerstva pôdohospodárstva. K návrhu sme neobdržali žiadne pripomienky.